Κανονισμός (ΕΚ) αριθ. 2582/2001 του Συμβουλίου

της 19ης Δεκεμβρίου 2001

για την τροποποίηση του κανονισμού (ΕΚ) αριθ. 1017/94 περί αλλαγής χρήσης γαιών με αροτραίες καλλιέργειες και διάθεσης αυτών για εκτατική κτηνοτροφία στην Πορτογαλία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Λόγω καθυστερήσεων στην εφαρμογή στην πράξη του προγράμματος αλλαγής χρήσης γαιών που θεσπίστηκε με τον κανονισμό (ΕΚ) αριθ. 1017/94(3), ένας μεγάλος αριθμός εκτάσεων που θα μπορούσαν να επιλεγούν για την υπαγωγή στο καθεστώς δεν αποτέλεσαν ακόμα αντικείμενο αλλαγής χρήσης. Πράγματι, σύμφωνα με τις πληροφορίες που παρέσχε το κράτος μέλος, μόνον 46000 εκτάρια έχουν αποτελέσει μέχρι στιγμής αντικείμενο αλλαγής χρήσης και, με το σημερινό ρυθμό εφαρμογής του καθεστώτος, σύμφωνα με τις εκτιμήσεις, 64000 εκτάρια συνολικά θα μπορούσαν να αποτελέσουν αντικείμενο αλλαγής χρήσης μέχρι τις 31 Δεκεμβρίου 2002, ημερομηνία λήξης της εφαρμογής του καθεστώτος, αντί για τα 200000 εκτάρια που προέβλεπε το άρθρο 1 του εν λόγω κανονισμού. Προκειμένου να επιτευχθεί καλλίτερη εφαρμογή του στόχου που επιδιώκεται από το καθεστώς, θα πρέπει να εξουσιοδοτηθεί η Πορτογαλία να συνεχίσει την εκτέλεση του προγράμματος αλλαγής χρήσης, για μία περίοδο τριών ακόμη ετών.

(2) Δεδομένου ότι το πρόγραμμα αλλαγής χρήσης περιορίζεται χρονικά, ο κανονισμός (ΕΚ) αριθ. 1017/94 προβλέπει ότι το ειδικό απόθεμα καθώς και τα μη χορηγηθέντα ακόμα δικαιώματα ακυρώνονται κατά τη λήξη του προγράμματος. Θα πρέπει λοιπόν να προβλεφθεί ότι το ειδικό απόθεμα καταργείται και ότι τα μη χορηγηθέντα ακόμα δικαιώματα ακυρώνονται κατά τη λήξη της περιόδου της τριετούς παράτασης.

(3) Ενδείκνυται να τροποποιηθεί αναλόγως ο κανονισμός (ΕΚ) αριθ. 1017/94,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1017/94 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο: "Άρθρο 1

Εντός διαστήματος ένδεκα ετών, η Πορτογαλία εξουσιοδοτείται να υλοποιήσει στις περιφέρειες που απαριθμούνται στο παράρτημα, ένα πρόγραμμα αλλαγής χρήσης γαιών στις οποίες υπάρχουν σήμερα αροτραίες καλλιέργειες, για να χρησιμοποιηθούν για εκτατική κτηνοτροφία εντός του ορίου των 200000 εκταρίων."

2. Το άρθρο 7 αντικαθίσταται από το ακόλουθο κείμενο: "Άρθρο 7

Κατά τη λήξη του ενδέκατου έτους από της ενάρξεως ισχύος του παρόντος κανονισμού, τα μη χορηγηθέντα δικαιώματα πριμοδότησης ακυρώνονται και το ειδικό απόθεμα καταργείται."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Δεκεμβρίου 2001.

Για το Συμβούλιο

Ο Πρόεδρος

A. Neyts-Uyttebroeck

(1) Πρόταση της 8ης Οκτωβρίου 2001 (δεν έχει ακόμη δημοσιευθεί στην Επίσημη Εφημερίδα).

(2) Γνώμη που διατυπώθηκε στις 11 Δεκεμβρίου 2001 (δεν έχει ακόμη δημοσιευθεί στην Επίσημη Εφημερίδα).

(3) ΕΕ L 112 της 3.5.1994, σ. 2· κανονισμός όπως τροποποιήθηκε από τον κανονισμό (ΕΚ) αριθ. 1461/95 (ΕΕ L 144 της 28.6.1995, σ. 4).